Frank Dahlgaard (UP), 2000-05-17:
Det lovforslag, der er til første behandling her i dag, er et luset forslag, som ikke rigtig vil være ved sig selv.
Det går jo ud på at afskaffe den danske krone og at indføre EU's enhedsvaluta.
Hvorfor skriver man det så ikke?
Hvorfor skal det bare hedde sig, at vi deltager i den fælles valuta?
Er det den fælles nordamerikanske valuta, er det USA's 50 stater, som skal være med?
Nej, det er EU's fælles valuta, vi skal være med i.
Men det vil man ikke skrive, og jeg forstår det godt, for det har en negativ klang.
EU har desværre efterhånden fået en negativ klang, fordi der er alt for meget snyd og fup og svindel og bureaukrati i foretagendet.
Dette forslag savner enhver økonomisk begrundelse.
Man kan jo starte med at se på dansk økonomi i dag.
Er der problemer?
Er arbejdsløsheden høj?
Nej, det er den laveste i 25 år.
Er arbejdsløsheden lavere i andre lande?
Meget få lande, men den er altså lavere i Island, som er uden for euro-området, endda uden for EU, og den er også lavere i Norge, som har nationaldag i dag, den 17. maj, og fejrer det med en meget lav arbejdsløshed og med en meget høj levefod. Men ellers er vi et af de lande, der har den laveste arbejdsløshed, og vi er altså samtidig et af de lande, som har den højeste levefod i Europa.
Vi har ikke den allerhøjeste levefod; det mener jeg at Island og Norge har, men også Schweiz og Sverige er langt fremme dér.
Det er små lande med deres egne små, nationale valutaer, som har en meget høj levefod og altså samtidig en lav arbejdsløshed. Så
dette her med, at små lande med deres egne valutaer har problemer, bliver da modbevist af virkeligheden.
Det ser da ud til, at det er de store lande, der har problemerne.
Så det ser ud til, at det ligefrem er en fordel at være et lille land med sin egen valuta, og der er i hvert fald ingen grund til at tro det modsatte.
Så hvad er problemet økonomisk?
Har Danmark underskud over for udlandet?
Nej, vi har overskud, og det er stigende.
Nej, vi har overskud, og det er stort, og det er strukturelt.
Har Danmark inflation?
Ja, omkring 2½ pct. eller 3 pct.
Det er sådan lidt i overkanten, og det er bl.a., fordi kronen bliver trukket ned sammen med euroen.
Men vi kunne jo løsgøre grebet eller revaluere, som det er foreslået ikke bare af mig selv her i Folketinget, men også af FDB's tidligere formand, Bjarne Møgelhøj, med et indlæg i dagbladet Politiken.
Så hvad er det økonomiske problem?
Dertil må man sige, at timingen er utrolig dårlig.
Nu har man så sat sådan et europrojekt i søen, ikke kun med Tyskland, Frankrig og Benelux, det lille og det måske mere sikre, men også med Italien og Spanien og Portugal og Irland og Finland og Østrig.
Et stort område er sat igang.
Det er aldrig lavet før, og det er et eksperiment, og det er hasarderet, og det ansvarlige og seriøse er at stå og se, hvordan det går.
Det er ikke seriøst, det her; det er et spil med Europas velfærd og økonomi, og der er ingen grund til, at vi ud fra en eller anden vanvittig solidaritetsbetragtning skal kaste os ud i det.
Det er i historisk lys tosset, hvis Danmark lige præcis når at stemme nej til kronen og ja til euroen og hoppe ombord i båden »Titanic« og eurobåden så synker.
Det er vanvittigt. Vi oplever jo tilsyneladende, at eurolandene tilsammen gør det dårligere end hver for sig.
Euroen er faldet meget, ikke bare i forhold til dollaren, men i forhold til stort set alle andre valutaer i verden.
Og der ser ud til at være en negativ synergieffekt ved, at de 11 eurolande er gået sammen.
Det kan kun være, fordi der ikke er den tillid til selve eurokonstruktionen, som der kunne være, hvis man med det samme var kommet med den politiske overbygning i form af en EU- eller en euroregering eller noget i den stil, som gør projektet troværdigt.
Man har sat et skib i søen, som ikke er bygget færdigt, og derfor har finansmarkederne ikke tiltro til det.
Jeg kan ikke anbefale det her lovforslag.
Jeg anbefaler, at det bliver forkastet.